Den konservative nordjyske kandidat til Europaparlamentsvalget Thomas Krarup og Sundhedsminister Jakob Axel Nielsen brevstemte i dag til EU-valget.

EU gør en masse godt for dig i din hverdag!! Det mener de to konservative politikere, som i dag slog et fælles slag for stemmedeltagelsen ved EU valget d. 7. juni. Ifølge Thomas Krarup er EU ikke dygtig nok til at høste æren for en lang række gode resultater. Istedet løber de hjemlige folketingspolitikere med roserne, når tingene går godt. Et synspunkt Jakob Axel Nielsen bakker op. "Vi er til gengæld gode til at give EU skylden, når noget går forkert, og det er ikke retfærdigt overfor EU parlamentarikerne", siger Jakob Axel Nielsen. For at få flere til at stemme d. 7. juni valgte de to konservative politikere i dag at brevstemme for det gode eksempels skyld. "Det er ikke en pligt, men en unik og kostbar ret, og den synes jeg man bør udnytte", siger Jakob Axel Nielsen til TV2 Nord. Der kan brevstemmes frem til Grundlovsdag d. 5. juni. Din kommune kan oplyse dig det nærmeste sted.